Document ID: /roh_data/filtered/swiss_laws_in_ROHinterleaved.jsonl.gz/7364

This text was translated from DE into Rumantsch Grischun.

Der Personenstand wird in einem elektronischen Register beurkundet (Personenstandsregister). Zum Personenstand gehören insbesondere:1. die Zivilstandstatsachen wie die Geburt, die Heirat, die Beurkundung einer eingetragenen Partnerschaft, der Tod;2. die personen- und familienrechtliche Stellung wie die Volljährigkeit, die Abstammung, die Ehe, die eingetragene Partnerschaft;3. die Namen;4. die Kantons- und Gemeindebürgerrechte;5. die Staatsangehörigkeit. Fassung gemäss Ziff. I 1 des BG vom 15. Dez. 2017 (Beurkundung des Personenstands und Grundbuch), in Kraft seit 1. Jan. 2019 (AS 2018 4017; BBl 2014 3551).

Il stadi civil vegn documentà en in register electronic (register dal stadi civil). Tar il stadi civil d’ina persuna tutgan oravant tut:1. ils fatgs da stadi civil sco la naschientscha, la maridaglia, la documentaziun d’in partenadi registrà, la mort;2. la situaziun giuridica persunala e famigliara sco la maiorennitad, la derivanza, la lètg, il partenadi registrà;3. ils nums;4. ils dretgs da burgais chantunals e communals;5. la naziunalitad. Versiun tenor la cifra I 1 da la LF dals 15 da dec. 2017 (documentaziun publica dal stadi civil e register funsil), en vigur dapi il 1. da schan. 2019 (AS 2018 4017; BBl 2014 3551).